KOMMISSIONENS DIREKTIV 98/40/EF af 8. juni 1998 om tilpasning til den tekniske udvikling af Rådets direktiv 74/346/EØF vedrørende førerspejle til landbrugs- og skovbrugshjultraktorer (EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 74/346/EØF af 25. juni 1974 om tilnærmelse af medlemsstaternes lovgivning om førerspejle til landbrugs- og skovbrugshjultraktorer (1), senest ændret ved Europa-Parlamentets og Rådets direktiv 97/54/EF (2), særlig artikel 4, og

ud fra følgende betragtninger:

De stadig mere komplekse opgaver, som traktorer skal udføre, betyder, at der nu må tages højde for førerspejle, der benyttes til overvågning af redskaberne og ikke ved kørsel på vej;

endvidere bør der af hensyn til en forbedring af sikkerheden fastsættes nærmere bestemmelser for førerens mulighed for at indstille spejlene; direktiv 74/346/EØF bør derfor ændres;

de i dette direktiv fastsatte foranstaltninger er i overensstemmelse med udtalelse fra det udvalg for tilpasning til den tekniske udvikling, som er nedsat ved Rådets direktiv 74/150/EØF (3), senest ændret ved direktiv 97/54/EF -

UDSTEDT FØLGENDE DIREKTIV:

Artikel 1

I bilaget til direktiv 74/346/EØF foretages følgende ændringer:

1) I punkt 1.1 indsættes som sidste punktum:

»Supplerende spejle til overvågning af redskaber under arbejdet behøver ikke at være typegodkendt, men skal være anbragt i overensstemmelse med kravene i punkt 2.3.3-2.3.5.«

2) Punkt 2.4.2, første punktum, affattes således:

»Føreren skal kunne indstille det udvendige førerspejl uden at forlade førersædet.«

Artikel 2

1. Fra den 1. maj 1999 kan medlemsstaterne ikke:

- nægte EF-typegodkendelse eller udstedelse af det dokument, der er omhandlet i artikel 10, stk. 1, tredje led, i direktiv 74/150/EØF, for en traktortype, eller national typegodkendelse

- forbyde første ibrugtagning af en traktor

hvis køretøjerne opfylder forskrifterne i direktiv 74/346/EØF, som ændret ved nærværende direktiv.

2. Fra den 1. oktober 1999 kan medlemsstaterne:

- ikke længere udstede det dokument, der er omhandlet i artikel 10, stk. 1, tredje led, i direktiv 74/150/EØF, for en traktortype, hvis den ikke opfylder forskrifterne i direktiv 74/346/EØF, som ændret ved nærværende direktiv

- nægte national typegodkendelse af en traktortype, hvis den ikke opfylder forskrifterne i direktiv 74/346/EØF, som ændret ved nærværende direktiv.

Artikel 3

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 30. april 1999. De underretter straks Kommissionen herom.

Når medlemsstaterne vedtager disse love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale forskrifter, som de udsteder på det område, der er omfattet af dette direktiv.

Artikel 4

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 5

Dette direktiv er rettet til medlemsstaterne.

Udfærdiget i Bruxelles, den 8. juni 1998.

På Kommissionens vegne

Martin BANGEMANN

Medlem af Kommissionen

(1) EFT L 191 af 15. 7. 1974, s. 1.

(2) EFT L 277 af 10. 10. 1997, s. 24.

(3) EFT L 84 af 28. 3. 1974, s. 10.